CELEX: 32011R1332
Language: mt
Date: 2011-12-16 00:00:00
Title: Regolament tal-Kummissjoni (UE) Nru 1332/2011 tas- 16 ta’ Diċembru 2011 li jistabbilixxi r-rekwiżiti komuni dwar l-użu tal-ispazju tal-ajru u l-proċeduri operattivi għall-evitar ta' kolliżjonijiet fl-ajru  Test b’relevanza għaż-ŻEE

20.12.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 336/20
            
         REGOLAMENT TAL-KUMMISSJONI (UE) Nru 1332/2011
   tas-16 ta’ Diċembru 2011
   li jistabbilixxi r-rekwiżiti komuni dwar l-użu tal-ispazju tal-ajru u l-proċeduri operattivi għall-evitar ta' kolliżjonijiet fl-ajru
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 216/2008 tal-Parlament Ewropew u tal-Kunsill tal-20 ta' Frar 2008 dwar ir-regoli komuni fil-kamp tal-avjazzjoni ċivili u li jistabblixxi Aġenzija Ewropea tas-Sikurezza tal-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE (1), u b'mod partikolari l-Artikoli 8(1), 8(5), u 9(4) tagħha,
   Billi:
   
               (1)
            
            
               Ir-rekwiżiti tas-sikurezza għandhom jiġu imposti fuq l-operaturi tal-inġenji tal-ajru rreġistrati fi Stat Membru jew irreġistrati f'pajjiż terz u operati minn operatur tal-Unjoni, u fuq operaturi tal-inġenji tal-ajru użati minn operatur ta' pajjiż terz fl-Unjoni.
            
         
               (2)
            
            
               Wara serje ta' kolliżjonijiet fl-ajru li fihom intilfu l-marġni tas-sikurezza, inklużi l-aċċidenti f'Yaizu (il-Ġappun) fl-2001 u f'Überlingen (il-Ġermanja) fl-2002, għandu jiġi aġġornat is-softwer attwali tas-sistema għall-evitar ta' kolliżjonijiet fl-ajru. L-istudji kkonkludew li bis-softwer attwali tas-sistema għall-evitar ta' kolliżjonijiet fl-ajru teżisti l-probabbiltà ta' riskju ta' kolliżjonijiet fl-ajru fi 2,7 × 10-8 għal kull siegħa ta' titjir. Għalhekk, il-verżjoni 7.0 tal-ACAS II attwali hija kkunsidrata bħala ta' riskju mhux aċċettabbli tas-sikurezza.
            
         
               (3)
            
            
               Huwa meħtieġ li tiġi introdotta verżjoni ġdida tas-softwer tas-sistema għall-evitar ta' kolliżjonijiet fl-ajru (ACAS II) biex jiġu evitati kolliżjonijiet tal-ajruplani kollha li jtiru fl-ispazju tal-ajru koperti bir-Regolament (KE) Nru 216/2008.
            
         
               (4)
            
            
               Biex jiġu żgurati l-ogħla standards possibbli tas-sikurezza, l-inġenji tal-ajru li ma jaqgħux fil-kamp ta' applikazzjoni tar-rekwiżiti obbligatorji tal-ġarr imma li kienu mgħammra bl-ACAS II qabel id-dħul fis-seħħ ta' dan ir-Regolament, għandhom jinstallaw l-ACAS II li fiha l-aħħar verżjoni tas-softwer għall-evitar ta' kolliżjonijiet.
            
         
               (5)
            
            
               Sabiex ikun żgurat li jinkisbu l-benefiċċji tas-sikurezza assoċjati mal-verżjoni l-ġdida tas-softwer, l-inġenji tal-ajru kollha għandhom ikunu mgħammra kemm jista' jkun malajr. Madankollu, huwa meħtieġ li l-industrija ajrunawtika tingħata żmien realistiku biex tadatta għal dan ir-Regolament ġdid b'kunsiderazzjoni tad-disponibbiltà tat-tagħmir il-ġdid.
            
         
               (6)
            
            
               L-Aġenzija ħejjiet abbozz ta’ regoli ta’ implimentazzjoni u ressqithom bħala opinjoni lill-Kummissjoni skont l-Artikolu 19(1) tar-Regolament (KE) Nru 216/2008.
            
         
               (7)
            
            
               Il-miżuri pprovduti f'dan ir-Regolament huma skont l-opinjoni tal-Kumitat tal-Aġenzija Ewropea tas-Sikurezza tal-Avjazzjoni stabbilit bl-Artikolu 65 tar-Regolament (KE) Nru 216/2008,
            
         ADOTTAT DAN IR-REGOLAMENT:
   Artikolu 1
   Suġġett u kamp ta' applikazzjoni
   Dan ir-Regolament jistabbilixxi r-rekwiżiti komuni għall-użu tal-ispazju tal-ajru u l-proċeduri operattivi għall-evitar ta' kolliżjonijiet fl-ajru li għandhom jiġu ssodisfati minn:
   
               (a)
            
            
               l-operaturi tal-inġenji tal-ajru msemmija skont l-Artikolu 4(1)(b) u (c) tar-Regolament (KE) Nru 216/2008 li jagħmlu titjiriet lejn l-Unjoni, fl-Unjoni jew mill-Unjoni, u
            
         
               (b)
            
            
               l-operaturi tal-inġenji tal-ajru msemmija skont l-Artikolu 4(1)(d) tar-Regolament (KE) Nru 216/2008 li jagħmlu titjiriet fl-ispazju tal-ajru 'l fuq mit-territorju li għalih japplika t-Trattat kif ukoll fi kwalunkwe spazju tal-ajru ieħor fejn l-Istati Membri japplikaw ir-Regolament (KE) Nru 551/2004 tal-Parlament Ewropew u tal-Kunsill (2).
            
         Artikolu 2
   Definizzjonijiet
   Għall-finijiet ta’ dan ir-Regolament għandhom japplikaw id-definizzjonijiet li ġejjin:
   
               (1)
            
            
               “sistema għall-evitar ta' kolliżjonijiet fl-ajru (ACAS)” tfisser sistema tal-inġenji tal-ajru bbażata fuq sinjali ta' transponder għar-radar ta' sorveljanza sekondarju (SSR) li topera indipendentament mit-tagħmir ibbażat fl-art biex tipprovdi l-pariri lill-pilota dwar inġenji tal-ajru li potenzjalment jista' jkollhom kunflitt u li jkunu mgħammra bit-transponders tal-SSR;
            
         
               (2)
            
            
               “sistema II għall-evitar ta' kolliżjonijiet fl-ajru (ACAS II)” tfisser sistema għall-evitar ta' kolliżjonijiet fl-ajru li flimkien mal-konsultazzjonijiet tat-traffiku tipprovdi l-konsultazzjonijiet ta' riżoluzzjoni vertikali;
            
         
               (3)
            
            
               “indikazzjoni ta' konsultazzjonijiet ta' riżoluzzjoni (RA)” tfisser indikazzjoni mogħtija lill-ekwipaġġ tat-titjira b'suġġeriment ta' manuvrar bl-intenzjoni li tipprovdi separazzjoni mit-theddid kollu jew restrizzjoni ta' manuvrar bl-intenzjoni li żżomm separazzjoni eżistenti.
            
         
               (4)
            
            
               “indikazzjoni ta' konsultazzjonijiet tat-traffiku (TA)” tfisser indikazzjoni mogħtija lill-ekwipaġġ tat-titjira li l-viċinanza ta' inġenju tal-ajru ieħor hija theddida potenzjali.
            
         Artikolu 3
   Sistema għall-Evitar ta' Kolliżjonijiet fl-Ajru (ACAS)
   1.   L-ajruplani msemmija fit-Taqsima I tal-Anness għal dan ir-Regolament għandhom ikunu mgħammra u operati skont ir-regoli u l-proċeduri kif speċifikat fl-Anness.
   2.   L-Istati Membri għandhom jiżguraw li l-operazzjoni tal-ajruplani msemmija fl-Artikolu 1(2)(a) tar-Regolament (KE) Nru 216/2008 tikkonforma mar-regoli u l-proċeduri speċifikati fl-Anness skont il-kundizzjonijiet stabbiliti f'dak l-Artikolu.
   Artikolu 4
   Dispożizzjonijiet speċjali li japplikaw għall-operaturi soġġetti għar-Regolament tal-Kunsill (KEE) Nru 3922/91 (3)
   
   1.   Permezz ta' deroga mid-dispożizzjonijiet OPS 1.668 u OPS 1.398 tal-Anness III għar-Regolament (KEE) Nru 3922/91, l-Artikolu 3 u l-Anness għal dan ir-Regolament għandhom japplikaw għall-operaturi tal-ajruplani msemmija fl-Artikolu 1(a).
   2.   Kwalunkwe obbligu ieħor impost fuq l-operaturi tal-ajru bir-Regolament (KEE) Nru 3922/91 f'dak li għandu x'jaqsam mal-approvazzjoni, l-installazzjoni jew l-operazzjoni tat-tagħmir, għandu jkompli japplika għall-ACAS II.
   Artikolu 5
   Dħul fis-seħħ u applikazzjoni
   1.   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   2.   L-Artikoli 3 u 4 għandhom japplikaw mill-1 ta' Marzu 2012.
   3.   Permezz ta' deroga mill-paragrafu 2, fil-każ ta' inġenju tal-ajru b'ċertifikat individwali tal-ajrunavigabbilità maħruġ qabel l-1 ta' Marzu 2012, id-dispożizzjonijiet tal-Artikoli 3 u 4 għandhom japplikaw mill-1 ta' Diċembru 2015.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-16 ta’ Diċembru 2011.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 79, 19.3.2008, p. 1.
   
      (2)  ĠU L 96, 31.3.2004, p. 20.
   
      (3)  ĠU L 373, 31.12.1991, p. 4.
   
      ANNESS
      
         Sistemi għall-Evitar ta' Kolliżjonijiet fl-Ajru (ACAS) II
      
      [Parti-ACAS]
      
         Taqsima I –   Tagħmir tal-ACAS II
      
      AUR.ACAS.1005   Rekwiżiti ta’ Prestazzjoni
      
      
               
                  (1)
               
               
                  L-ajruplani bil-magna mħaddma bit-turbini li ġejjin għandhom ikunu mgħammra bil-verżjoni 7.1 tas-sistema għall-evitar ta' kolliżjonijiet tal-ACAS II:
                  
                              (a)
                           
                           
                              ajruplani b’massa tat-tlugħ iċċertfikata massima li taqbeż 5 700 kg, jew
                           
                        
                              (b)
                           
                           
                              ajruplani awtorizzati biex iġorru iktar minn 19-il passiġġier.
                           
                        
            
               
                  (2)
               
               
                  L-inġenji tal-ajru mhux imsemmija fil-punt (1) imma li se jkunu mgħammra bl-ACAS II fuq bażi volontarja, għandu jkollhom il-verżjoni 7.1 tas-sistema għall-evitar ta' kolliżjonijiet;
               
            
               
                  (3)
               
               
                  Il-punt (1) ma għandux japplika għal sistemi ta' inġenji tal-ajru mingħajr ekwipaġġ.
               
            
         Taqsima II –   Operazzjonijiet
      
      AUR.ACAS.2005   Użu tal-ACAS II
      
      
               
                  (4)
               
               
                  L-ACAS II għandha tintuża matul titjira, minbarra kif ipprovdut fil-Lista tat-Tagħmir Minimu kif speċifikat fl-Anness III għar-Regolament (KEE) Nru 3922/91, b'manjiera li tippermetti li jkun hemm indikazzjonijiet ta' RA li jsiru għall-ekwipaġġ tat-titjira meta tiġi osservata viċinanza eċċessiva għal inġenju tal-ajru ieħor, sakemm ma jkunx hemm talba għal inibizzjoni ta' manjiera ta' indikazzjoni RA (bl-użu biss ta' indikazzjoni ta' TA jew l-ekwivalenti) minn proċedura anormali jew minħabba l-kundizzjonijiet ta' limitazzjoni tal-prestazzjoni.
               
            
               
                  (5)
               
               
                  Meta indikazzjoni tal-RA ssir mill-ACAS II,:
                  
                              (a)
                           
                           
                              il-pilota li jkun qed itir għandu jikkonforma immedjatament mal-indikazzjonijiet tal-RA, anke jekk dawn ma jkunux jaqblu mal-istruzzjonijiet tal-Kontroll tat-Traffiku tal-Ajru (ATC), sakemm dawn ma jipperikolawx is-sikurezza tal-inġenju tal-ajru;
                           
                        
                              (b)
                           
                           
                              hekk kif l-ammont ta' xogħol ikun jippermetti, l-ekwipaġġ tat-titjira għandu jinnotifika lill-unità tal-ATC dwar kwalunkwe RA li teħtieġ devjazzjoni mill-istruzzjoni jew awtorizzazzjoni attwali tal-ATC;
                           
                        
                              (c)
                           
                           
                              meta l-kunflitt ikun riżolut, l-inġenju tal-ajru għandu:
                              
                                          (i)
                                       
                                       
                                          jerġa' jirritorna malajr għat-termini tal-istruzzjoni jew l-awtorizzazzjoni rikonoxxuta u jinnotifika lill-ATC dwar il-manuvra, jew
                                       
                                    
                                          (ii)
                                       
                                       
                                          jikkonforma ma' kwalunkwe awtorizzazzjoni jew struzzjoni emendata maħruġa mill-ATC.
                                       
                                    
                        
            AUR.ACAS.2010   Taħriġ tal-ACAS II
      
      L-operaturi għandhom jistabbilixxu l-proċeduri operattivi u l-programm tat-taħriġ tal-ACAS II sabiex l-ekwipaġġ tat-titjira jkun imħarreġ b'mod xieraq fl-evitar ta' kolliżjonijiet u jkun kompetenti fl-użu tat-tagħmir tal-ACAS II.